**Galerija Kolektiv**

**raspisuje otvoreni, javni, jednostepeni**

**konkurs za kustosa 3M3 programa**

**za izlagacku sezonu 2019/2020**.

[3M3 je programski format Galerije Kolektiv](https://www.kolektivarhitekata.com/3m3-sr)koji pruža uslove za realizaciju i prezentaciju projekata mladih arhitekata, s akcentom na istraživačke radove, eksperimentalne prirode.

Program 3M3 svake sezone ima gosta kustosa koji određuje temu u skladu sa ličnim istraživačkim radom, vodi i razvija program sa učesnicima programa i timom galerije.

Na ovaj način galerija podržava i promoviše kustosko-mentorski rad u oblasti izlaganja u arhitekturi i odnosa arhitekture i izlaganja.

Pozivamo sve kustose (i pojedince koji žele da se u tom pravcu razvijaju) zainteresovane za arhitektonsku teoriju i praksu, metodologije razumevanja i predstavljanja arhitektonskih fenomena i razvitak teoretskog rada u izložbenu formu da predlože koncept nove izlagačke sezone 2019/2020. programa 3M3.

Tematski fokus 3M3 programa obuhvata širok opseg pitanja i tema koje se tiču ili se mogu ticati savremene arhitekture i izlagačkih praksi u okviru iste.

Koncept svake izložbe je reakcija autora na tematski okvir zadat od strane kustosa sezone. U fizičkom smislu rad autora određen je i ograničen samo dimenzijom i posebnim karakterom izlagačkog prostora galerije Kolektiv, ukoliko kustos drugačije ne predloži / odredi. Konkretan predmet izlaganja zavisi od istraživanja i interesovanja samog autora izložbe koji u saradnji sa kustosom oblikuje svoj projekat od ideje kroz produkciju do rezultata u vidu izložbene postavke, dogadjaja, atmosfere, projektovanog programa itd.

Od kustosa se očekuje savremen, autentičan i originalan pristup imaginaciji, organizaciji i izvodjenju 3M3 izložbi. Predlog teme izlagačke sezone je slobodan, uz obaveznu vezu sa ili osvrt ka nekom od prostornih, društvenih, istorijskih, estetskih, produkcijskih fenomena u arhitekturi.

**PROPOZICIJE KONKURSA**

Zaključno sa 30. septembrom 2019. godine potrebno je poslati sledeći konkursni materijal na adresu 3m3@kolektiv.rs:

1. **Kratku biografiju**
2. **Predlog tematskog okvira sezone**:

Ovaj tekst će biti ključni element poziva za autore izložbi čiji se raspis planira za oktobar 2019.

Tekst treba da je dovoljno koncizan i jasan da se iskoristi za raspis konkursa zainteresovanim autorima izložbi naredne sezone koju će kustos voditi. Izabrani kustos će u saradnji sa timom galerije odlučivati o izboru izlagača sezone prijavljenih na konkurs. Kroz zadati tematski okvir kurtos treba da postavi pitanja budućim autorima, da potencijalno ponudi lično vidjenje ili pristup istima i da svojim razmisljanjem zaintrigira i privuce potencijalne autore izložbi.

1. **Formular za autore izložbi**:

Jednostavno i razumljivo struktuiran i zadat formular koji će potencijalni autori izložbi popunjavati. Kroz ovaj formular kustos naglašava koji su ključni elementi i pitanja teme koju postavlja. Draft formulara možete pronaći ovde.

Poželjno je prethodno iskustvo u oblasti arhitekture (istraživačko – teorijsko, izlagačko ili praktično), ali neće biti od presudnog značaja pri krajnjem odabiru pobednika.

Imajući u vidu da je izlagački program 3M3 namenjen prvenstveno mladim arhitektama i studentima arhitekture i srodnih oblasti, poželjno je da kustos ima i posebno interesovanje u domenu mentorskog rada.

Od kandidata se očekuje jasna koncepcija, posvećenost i redovna komunikacija sa umetnicima - izlagačima i timom galerije u toku trajanja izlagačke sezone.

Galerija Kolektiv obezbedjuje prostor za izlaganje, materijal i produkciju pri realizaciju izložbi, kao i logističku / tehničku pomoć pri postavci. Predviđeno je da sezona bude realizovana od februara do juna 2020.

Više o 3M3 programu i prethodnim sezonama pogledajte [ovde](https://www.kolektivarhitekata.com/3m3).